**18/2018.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2018. október 4-i rendkívüli, nyílt üléséről*

*Njt. nyilvántartási szám: /2018.*

*Njt-ben rögzítve: 2018. október*

**Mellékletek:**

1.)Meghívó

2.) Jelenléti ív

3.) Az Egészségház felújítása és átalakítása Üllésen” című , TOP-4.1.1-15-CS2-2016-00010 kódszámú pályázat – építési beruházás pótmunkáihoz saját forrás biztosítása

Üllés Nagyközségi Önkormányzat Képviselő-testületének

2018. október 4-i rendkívüli, nyílt ülésén meghozott

**H A T Á R O Z A T O K**

**135/2018. (X.04.)önkormányzati határozat** 4.o.

**Tárgy:** A Képviselőtestület 2018. október 04-i rendkívüli, nyílt ülésének napirendi pontja

**136/2018. (X.04.)önkormányzati határozat** 6.o.

**Tárgy:** Az Egészségház felújítása és átalakítása Üllésen” című , TOP-4.1.1-15-CS2-2016-00010 kódszámú pályázat – építési beruházás pótmunkáihoz saját forrás biztosítása

**Jegyzőkönyv**

Készült: az Üllés Nagyközségi Önkormányzat Képviselőtestületének 2018. október 4-i rendkívüli, nyílt ülésén.

Helye: Polgármesteri Hivatal, Tárgyaló

A képviselőtestület tagjai közül jelen vannak: Nagy Attila Gyula polgármester, Juhász Attila alpolgármester, Dudás János, Dr. Faragó-Mészáros Judit, Fodorné Bodrogi Judit képviselők

Távolmaradt képviselő: Barna Dániel és Németh László képviselők

Tanácskozási joggal meghívottak közül jelen van:

Dr. Borbás Zsuzsanna jegyző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a rendkívüli, nyílt ülés résztvevőit. Köszöni, hogy szabaddá tudták tenni magukat az ülés megtartása érdekében.

A Jelenléti ív alapján megállapítja, hogy a Képviselőtestület 7 tagjából 5 fő jelen van, így az ülést határozatképesnek nyilvánítja és azt megnyitja.

Javasolja a napirend meghívó szerinti megtárgyalását. Van-e valakinek észrevétele, javaslata?

Amennyiben nincs, úgy javasolja a napirend meghívó szerinti megtárgyalását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**135/2018. (X.04.)önkormányzati határozat**

**Tárgy:** A Képviselőtestület 2018. október 04-i rendkívüli, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2018. október 04-i rendkívüli, nyílt ülésének napirendjét az alábbiak szerint határozza meg:

*Aktuális kérdések*

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**Napirend**

**Aktuális kérdések**

Előadó:Nagy Attila Gyula polgármester

*(az előterjesztés a jegyzőkönyv 3. számú melléklete)*

Nagy Attila Gyula polgármester: Az anyagban szereplő pótmunkákra többek között azért volt szükség, mert a kivitelezés során derült ki, hogy statikai problémái vannak az épületnek – ez tervezéskor nem volt látható. A főbejárat körül a falat meg kellett erősíteni, ott áthidalót beépíteni. A korábban betervezett fotocellás ajtókat, illetve a nagyköltséggel járó drága dolgokat kiiktatták, de amit feltétlenül szükséges pluszban megvalósítani, arra a forrást biztosítani kellene.

Korábban a kivitelezés eredeti költségvetését felülírták, hogy a pályázati támogatásba beleférjenek. Egyébként így sem fértek bele, meg kellett, hogy toldják mintegy 12 millió Ft-tal – erről van testületi döntés.

Jelenleg ott tart a dolog, hogy a kazánt és a régi burkolatokat is kicserélik. A beltéri ajtók nem voltak hangszigeteltek, ezeket is kérik cserélni. Ésszerű, ha benne vannak a munkálatokban, akkor mindezeket most csinálják meg.

A kivitelezés a módosítások miatt 1 hónapot csúszna, ezzel együtt a szerződést is módosítani kell. A csúszás miatt a fejlesztés november legvégére lesz készen.

Az előterjesztésben szereplő határozati javaslat a pótmunkaigény pénzügyi forrásának biztosítást célozza, mely 7,5 millió Ft. A pénz biztosítására a tartalékforrás rendelkezésre áll.

Ősszel elkezdik a kátyúzást is, a kivitelező céget már megkeresték. Ezek a pénzek rendelkezésre állnak komolyabb pénzügyi átcsoportosítás nélkül, a tartalékból.

Azt még elmondja, valószínűleg bútorokat is vásárolniuk kell, pl. a Védőnői Tanácsadóba még a 40 éves pelenkázók vannak. Ezt biztos le kell cserélni. Kérte a védőnőt, hogy nézzen szét a bútorpiacon, mit, milyen árban lehet vásárolni. A pelenkázón kívül minimális bútorbeszerzés még mehet, ennek pontos összegét most nem tudja megállapítani.

Fodorné Bodrogi Judit képviselő: a 7,5 millió Ft biztosításával mennyire „söprik” ki a tartalékkeretet?

Nagy Attila Gyula polgármester: a tartalékukat szinte teljesen kinulázzák.

Minden intézménynek van egy betervezett működési költsége. A tényleges kiadások jóval alul maradnak a betervezetthez képest. Ha kell valamire innen is lehetne átcsoportosítani, ehhez nem nyúltak még eddig.

Iparűzési adóbevételként 72 millió Ft volt betervezve, eddig 78 millió Ft-os teljesítésnél tartanak – itt is van már most 6 millió Ft plusz. Van mihez nyúlni.

Fodorné Bodrogi Judit képviselő: ha az orvosoknak esetlegesen extra kérésük lenne, akkor azt ők is megfinanszírozhatnák.

Nagy Attila Gyula polgármester: nem lesz probléma, az orvosok pluszigénye nem jelentős. Egyébként az elmúlt években az orvosok praxistámogatást az önkormányzattól nem kaptak, szemben más településeken praktizáló orvosokkal.

Nálunk a TOP-os pályázatok többségének finanszírozásával semmi gond nincs, belefértek a pályázati költségvetésbe.

Javasolja a határozati javaslatban foglaltakat fogadják el, ezzel tovább tudna folytatódni az Egészségház felújítása. A plusz forrás biztosítása nem veszélyezteti a költségvetést.

Dr. Faragó-Mészáros Judit képviselő: ez a döntés befolyásolhatja az ipari parkos projekt megvalósulását?

Nagy Attila Gyula polgármester: nem, annak megvalósulását biztosító forrás külön soron van betervezve. A területvásárlásra pl. 8 millió Ft-ot különítettek el.

Dr. Borbás Zsuzsanna jegyző: a plusz tartalék a kötelezően betervezendő tartalékon felül az év közben szeptember 30-ig beérkezett plusz bevételekből áll, ilyen pl. a kistérségi szociális központtól ideutalt 3,2 millió Ft.

Nagy Attila Gyula polgármester: a tartalék az, amire nem számítottak a tervezéskor, de azt év közben mégis megkapták.

Dudás János PÜB elnök: az Egészségház egy nagyon régi, kb. ’50-es évekbeli épület, mely az azóta eltelt időszakban többször is kisebb-nagyobb felújításon esett át.

Az a vállalkozó, valamint a műszaki ellenőr, aki ezt a jelenlegi korszerűsítést elvállalta nyilván nem tudta, hogy az épület milyen állapotban van, a vakolat alatt ez nem látszik.

A jövőre nézve, egy másik önkormányzati épület felújításánál, korszerűsítésénél érdemes lesz a régi építési anyagokat előkeresni az irattárból, biztos sok hasznos dolog található bennük.

A pénzügyi forrás megléte benne is kérdésként fogalmazódott meg, de megnyugtató választ kapott. Örömmel hallja, hogy az önkormányzat költségvetése stabil.

Logikus, amit meg kell csinálni, azt most csinálják meg „egy kalap alatt”, és ne jövőre, vagy azután.

Sajnálatát fejezi, hogy az építőanyag árak és a vállalkozói árak emelkedtek.

Nagy Attila Gyula polgármester: 2-2,5 évvel ezelőtti árakon kellene, hogy megvalósítsák a beruházást, ekkor készítették a pályázat költségvetését. Ez nem megy. Ő azért is húzta idáig a kivitelezést, mert nem kapott olyan indikatív árajánlatot, ami megfelelő lett volna. Két évvel ezelőtt hiába volt egy nagyon jó költségvetést, ha az azóta eltelt időszakban 30 %-ban emelkedett minden. Ennek ismeretében próbálták a műszaki tartalmat oly módon módosítani, csökkenteni, hogy azt a Magyar Államkincstár elfogadja. A közbeszerzést akkor tudták elindítani, amikor látták, hogy talán vannak olyan cégek, akik el tudják vállalni a munkát viszonylag reális áron. Most a plusz önerőt úgy tudják biztosítani, hogy az eddig megvalósított fejlesztések esetében belefértek a pályázati költségvetésbe.

2020 után „kifutnak” a nagy állami beruházások, onnantól kezdve a kohéziós forrásokat kivezetik az európai unió felzárkózó országai közül – így Magyarországon sem lesznek elérhetőek. Nem lesznek TOP források és regionális operatív programok sem, csak hazai pénzek állnak majd rendelkezésre.

A közeljövőben elindul a magyar falu program, melynek kidolgozásában ő is részt vesz. Reméli, a program által a falvak lehetőséget kapnak a fejlődésre.

Nagy Attila Gyula polgármester: kérdés, észrevétel van-? Amennyiben nincs, úgy javasolja a határozati javaslatban foglaltak elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**136/2018. (X.04.) önkormányzati határozat**

**Tárgy:** Az Egészségház felújítása és átalakítása Üllésen” című, TOP-4.1.1-15-CS2-2016-00010 kódszámú pályázat – építési beruházás pótmunkáihoz saját forrás biztosítása

**H A T Á R O Z A T**

1. Üllés Nagyközségi Önkormányzat Képviselő-testülete az Egészségház felújítása és átalakítása Üllésen” című, TOP-4.1.1-15-CS2-2016-00010 kódszámú pályázat – építési beruházás pótmunkáihoz bruttó 7.570.488,- Ft költségvetési forrást biztosít az Önkormányzat 2018. évi költségvetésének Tartaléka terhére.
2. A Képviselő-testület felkéri a jegyzőt, hogy az 1. pontban meghatározott összeget a költségvetési rendeleten vezesse át.
3. A Képviselő-testület felhatalmazza a Polgármestert a szükséges intézkedések megtételére.

**Határidő:** azonnal

**Felelős:** Nagy Attila Gyula polgármester

**Határozatról értesül:**

1) Nagy Attila Gyula polgármester

2) Dr. Borbás Zsuzsanna jegyző

3) Fáncsik Judit pénzügyi-gazdálkodási csoportvezető

5.) Irattár

Nagy Attila Gyula polgármester: van-e még egyéb kérdés, észrevétel? Amennyiben nincs, megköszöni a részvételt és a rendkívüli, nyílt ülést 9 óra 19 perckor bezárja.

K.m.f.

Nagy Attila Gyula Dr. Borbás Zsuzsanna

polgármester jegyző